KIRJALLINEN KYSYMYS E-2306/98

esittäjä(t): Helwin Peter (PSE) , Hiltrud Breyer (V) ja Doris Pack (PPE) komissiolle

(22. heinäkuuta 1998)

Aihe: Avioliittoa, perhettä, lapsia ja avioeroa koskeva oikeus EU:n jäsenvaltioissa

1. Avioliittoja, jossa puolisot ovat kotoisin eri EU-maista, on yhä enemmän. Kaikissa jäsenvaltioissa sovelletaan erilaista avioliitto- ja perheoikeutta, jota ei ole tähän mennessä tunnustettu vastavuoroisesti, mikä rajoittaa huomattavasti EU:n kansalaisten liikkumisvapautta. Saksassa avioliitto ei esimerkiksi ole mahdollinen ilman syntymätodistuksen esittämistä. Ranskalainen morsian voi kotimaastaan saada kuitenkin vain kotipaikkatodistuksen. EU:ssa ei ole sääntelyä kyseisen asiakirjan vastaavuuden tunnustamisesta. Tämä aiheuttaa paljon byrokratiaa. Missä muodossa komissio on tähän mennessä käsitellyt avioliiton ja perheen vaihtelevaan oikeudelliseen asemaan liittyvää kysymystä?

2. Myös kahden eri EU-maan kansalaisten avioeroa ei tunnusteta muissa jäsenvaltioissa. Saksalais-italialaista avioparia, joka eroaa Saksassa, ei automaattisesti pidetä eronneena Italiassa. Yhteisillä lapsilla on peruuttamattomasti isän sukunimi. Tämä voi aiheuttaa ongelmia, jos lapsi elää äitinsä kanssa, joka käyttää tyttönimeään, toisin sanoen eri sukunimeä kuin lapsi. Mitä mahdollisuuksia komissio näkee oikeudellisen aseman vastavuoroiselle tunnustamiselle jäsenvaltioissa?

3. Henkikirjoitusviranomaisilta puuttuu usein tieto oikeudellisesta asemasta toisessa jäsenvaltiossa. Euroopan henkikirjoitusviranomaiset tarvitsevat kipeästi lisätietoja asiasta. Missä määrin komissio pitää järkevänä EU:n laajuisen tiedotteen laatimista ja erityisten jatkokoulutusmahdollisuuksien takaamista? Onko komissio valmis tukemaan tällaisia ehdotuksia taloudellisesti?

Komission jäsenen Anita Gradininkomission puolesta antama vastaus

(8. lokakuuta 1998)

1. Komissio ei ole tehnyt yhtään aloitetta avioliitto- ja perheoikeuteen sovellettavan aineellisen oikeuden alalla. Amsterdamin sopimuksen tultua voimaan komissiolla on mahdollisuus tehdä tarvittaessa asiaa koskevia aloitteita.

2. Toisessa jäsenvaltiossa myönnettyjen avioerojen tunnustamisen osalta oikeus- ja sisäasioiden neuvosto hyväksyi äskettäin yleissopimuksen tuomioistuimen toimivallasta sekä tuomioiden tunnustamisesta ja täytäntöönpanosta avioliittoasioissa ("Bryssel II -yleissopimus"). Tässä jäsenvaltioissa vielä ratifioimattomassa yleissopimuksessa määrätään erityisesti, että yhdessä jäsenvaltiossa annettu avioeropäätös voidaan kirjata väestörekisteriin toisessa jäsenvaltiossa ilman erityistä menettelyä. Siinä ei sitä vastoin ole määräyksiä siitä, olisiko lasten käytettävä isän vai äidin sukunimeä. Tämä kysymys ratkaistaan asiaa käsittelevässä tuomioistuimessa kansainvälisen yksityisoikeuden mukaisesti.

3. Tietojen toimittaminen väestörekisteriviranomaisille on ensisijaisesti jäsenvaltioiden vastuulla. Komissio huomauttaa kuitenkin, että sillä on Grotius-ohjelman nojalla mahdollisuus myöntää rahoitustukea hankkeisiin, joita oikeusalan ammattilaiset sille esittävät ja joiden tavoitteena on parantaa muiden jäsenvaltioiden oikeudellisen kulttuurin ja tuomioistuinkäytännön tuntemusta näiden ammattilaisten keskuudessa.